**Az Országos Környezetvédelmi Tanács**

**észrevételei és véleménye**

**a fővárosi és megyei kormányhivatalok működésével összefüggő kormányrendeletek módosításáról**

Az Országos Környezetvédelmi Tanács az MKI/458/2020. számú, *a fővárosi és megyei kormányhivatalok működésével összefüggő kormányrendeletek módosításáról szóló előterjesztést* megkapta véleményezésre. Az előterjesztés számos pontjában azon törvény- és rendeletmódosítások szervezeti-eljárási oldala jelenik meg, amelyeket a fővárosi és megyei kormányhivatalok működésének egyszerűsítése érdekében egyes törvények módosításáról szóló 2019. évi CX. törvény, illetve a fővárosi és megyei kormányhivatalok működésének egyszerűsítésével összefüggő egyes kormányrendeletek módosításáról szóló 360/2019. (XII. 30.) Korm. rendelet útján valósított meg a törvény- illetve rendeletalkotó. (Pl. bejelentési kötelezettség előírása a korábbi nyilvántartásba vétel helyett.) E’ mellett egyes hatáskörök megyei kormányhivatali szintre kerülése, a hulladékgazdálkodási igazgatás másik minisztérium irányítása alá rendelése következik az előterjesztésből. Itt említendő kérdés, hogy a 2020. Január 8.-án elfogadott Klíma- és Természetvédelmi Akciótervben szereplő „Hulladékgazdálkodási Hatóság” hová illeszkedik.

A Tanács az előterjesztéshez szorosan kapcsolódó, a Közigazgatási Államtitkári Értekezlet által korábban már tárgyalt előterjesztéseket nem kapta meg, ahogyan több más tervezetet sem, amelyeknek az elfogadása hatásában érintheti a jelen előterjesztésben szereplő szabályozás következményeit. Vizsgálati elemzésről ugyancsak nem kapott tájékoztatást a testület.

Tekintettel az említett körülményekre, a Tanács az előterjesztés egyes elemeiről nem foglal állást, hanem a tervezett, illetve jelenleg folyamatban lévő változások fő irányaival kapcsolatos aggályait javasolja megfontolásra, az alábbiak szerint.

A Tanács ismételten a Kormány figyelmébe ajánlja azon megfontolásokat, amelyeket 2019. június 7-i állásfoglalásában rögzített. A Tanács szerint továbbra is aggályos a területi államigazgatási szervek működésének oly módon történő egyszerűsítése, hogy az megnehezült feladat-ellátási körülményekhez, s nem pedig a környezetvédelem objektív követelményeihez, illetve a társadalmi igényekhez igazodó módon alakul, azaz csökken az ellátandó feladatok, s ezzel az állam által biztosított jogvédelem szintje.

Ennek jelentőségét aláhúzza, hogy a jogalkotó részéről mindmáig nem került sor a 4/2019. (III.7.) AB határozatban megállapított kötelezettség teljesítésére, vagyis azon eljárási, garanciális szabályok megalkotására, amelyek az integrált szervezeti rendszerhez igazodóan biztosítják a környezet-és természetvédelmi ügyekben a megelőzőleg már elért védelmi szint helyreállítását, megtartását.

A Tanács ugyancsak emlékeztet a környezetvédelmi igazgatás szervezetével kapcsolatos, korábbi állásfoglalásaira, amelyekben aggályát fejezte ki a szervezeti normák változásának gyakorisága miatt,

amely a változás mindenkori irányától és szándékától függetlenül is hátrányosan érinti a szervezeti kultúrát, az intézményi tudást, a helyismeretet, s ilyen módon rontja az ágazati környezetvédelmi előírások hatékony érvényesítésének az esélyét. A hatáskörök gyakori változása (ami a közelmúltban az önkormányzati szervek által ellátott államigazgatási feladatok jelentős részét is érintette), és a felkészülési idő biztosításának elmaradása a jogkereső állampolgárok számára megnehezíti a hatáskörrel bíró környezetvédelmi hatóság megtalálását. Bizonyos ügyek intézésének a tőlük távolabbra kerülése ugyancsak elnehezíti a helyi környezeti konfliktusoknak a közigazgatás útján való megoldását.

Az eljárási szabályok változásának szintén nagy jelentőséget tulajdonítunk, különös tekintettel a jogorvoslati jogokat érintő reformokra – inkább változtatásokra – amelyek jelen előterjesztésben is tükröződnek. A Tanács kötelessége felhívni a figyelmet arra, hogy a környezethez való jog garanciái közé tartoznak a jogorvoslati jogok (illetve a „kvázi” ügyféli jogok) is, amelyeken keresztül a jogkereső polgár nemcsak a magánérdekét, hanem a közérdeket is érvényesítheti. A környezetvédelmi ügyeknek a közigazgatási fórumokon történő intézése megnehezedik, az ügyeknek az ezzel járó, bírói útra tereléséhez nem adottak a feltételek; sem a bíróságok, sem a szakértők nincsenek rá felkészülve, az ügyfelek számára pedig jelentős többletteherrel jár.

2020. Február 28.-án

**Országos Környezetvédelmi Tanács**